एकरा के राजनीतिक महत्वाकांक्षा कहल जाउ आ फिर महिला सशक्तीकरण के नाम दीहल जाउ. बुंदेलखण्ड के बदहाल धरती में 'गुलाबी गैंग' के बाद अब 'बेलन गैंग' उभरत बा. एह दूनो संगठन के महिलन में तनीके फर्क बा. गुलाबी गैंग में महिलन के पहिचान जहवां 'डंडा' बा , ओहिजा बेलन गैंग से जुडल महिला 'बेलन' से लैस रहेली. बुंदेलखण्ड में राजनीतिक आ सामाजिक आंदोलन में महिलन के हाशिए पऽ रहेनी. जब पिछला पांच साल के दौरान महिला घर के 'चूल्हा-चउका' छोड़ के अपना से जुड़ल मुद्दा खातिर सड़क पऽ उतरलीं, तब केहू ई ना मनले रहे कि अब आधी आबादी आपन आजादी के लकीर खींचत बिया.
सम्पत पाल के अगुवाई में बनल 'गुलाबी गैंग' देशे नाहीं, विदेशों में नाम कमइलस. नतीजा इ रहल कि उनका के पेरिस, इटली से महिला सशक्तीकरण खातिर आमंत्रण मिले लागल. कांग्रेस बुंदेली धरती में राजनीतिक फायदा लेवे के गरज से सम्पत के विधानसभा के चुनाव लड़ा देहलस. एकरा से संगठन के साख के नुकसान पहुंचल. एही के फायदा उठावत बांदा मुख्यालय के पुष्पा गोस्वामी शहरी महिलन के एकजुट कइके 'बेलन गैंग' नाम के संगठन बना देहली. गुलाबी गैंग के महिला आंदोलन में 'गुलाबी साड़ी' अउरी 'डंडा' के हथियार बनावेली , ओहीं बेलन गैंग 'बेलन' के प्राथमिकता देवेला.
ई संगठन ओह सब मुद्दन के अपना एजेंडा में शामिल करेला , जेकरा से महिला प्रभावित होनी. बिजली, पानी के अलावा स्वास्थ्य आ फिर रसोई गैस के कालाबाजारी होखे, एह पऽ शहरी महिला आंदोलन करत नजर आवेनी.
गुलाबी गैंग के वाइस कमांडर सुमन सिंह चौहान स्वीकारे ली कि सम्पत के विधानसभा चुनाव लड़ला से संगठन पऽ राजनीतिक दल के ठप्पा लागल बाकिर जेतने संगठन बनिहें आधी आबादी ओतने मजबूत होखी.
वामपंथ से जुड़ल अधिवक्ता रणवीर सिंह चौहान महिलन के उभरत संगठन के अच्छा संकेत मानत बाड़न. उनकर कहनाम बा कि 90 फीसदी महिला घरेलू आ बाहरी हिंसा के शिकार होनी, कम से कम अब कुछ त रूकी.
bho_Deva bho_Deva bho_Deva bho_Deva bho_Deva